เบนซ์ ท่าทราย แฉ จ่ายส่วยค้ายา (ชมคลิป)
หลังจนมุมที่กาญจน์ ยัน รองผกก. รับเงิน เผยประวัติสุดฉกรรจ์ โพสต์ขู่ฆ่ายกโรงพัก,จนมุมแล้ว เบนซ์ ท่าทราย ผู้ต้องหาค้ายานรกเฟซบุ๊กขู่ฆ่าตำรวจยกโรงพักศรีประจันต์ จ.สุพรรณบุรี ขณะลักลอบนั่งโดยสารรถตู้จากชายแดนสังขละบุรี จ.กาญจนบุรี ถูกสกัดจับได้คาด่าน เผยชนวนเหตุถูกชุดสืบสวนรวบเครือข่าย ก่อนโดนหมายหัวเป็นรายต่อไป เลยแค้นโพสต์ข้อความแพร่ในสื่อออนไลน์ แถมแฉนายตำรวจระดับรอง ผกก.รับเงินส่วยยาเสพติดรายเดือน ชุดสืบสวนพลิกแผ่นดินไล่ล่าจนต้องหนีเตลิดไปกบดานชนกลุ่มน้อยชายแดนพม่า แต่มีปัญหาจนต้องเผ่นกลับข้ามฝั่ง สุดท้ายหนีไม่รอด ก่อนหิ้วตัวขึ้น ฮ.มาให้ ผบ.ตร.แถลงข่าว,ในที่สุด เบนซ์ ท่าทราย ผู้ต้องหาคดียาเสพติดที่โพสต์เฟซบุ๊กขู่ฆ่าตำรวจยกโรงพักและหนีไปกบดานในพม่าก็หนีไม่รอด โดนตำรวจตะครุบตัวขณะนั่งรถตู้ชายแดนด้าน อ.สังขละบุรี จ.กาญจนบุรี โดยเมื่อเวลา 07.00 น. วันที่ 11 มี.ค. พ.ต.อ.ขวัญชัย ธีระกุล ผกก.สภ.สังขละบุรี จ.กาญจนบุรี รับรายงานจากชุดสืบสวนว่า ได้รับแจ้งจากสายข่าวว่าพบความเคลื่อนไหวของนายอดิศักดิ์ ศรีสะอาด หรือ เบนซ์ ท่าทราย อายุ 26 ปี อยู่บ้านท่าทราย ต.ดอนปรู อ.ศรีประจันต์ จ.สุพรรณบุรี ผู้ต้องหาคดียาเสพติดที่โพสต์เฟซบุ๊กขู่ฆ่าตำรวจ สภ.ศรีประจันต์ จ.สุพรรณบุรี และถูกศาลจังหวัดสุพรรณบุรีออกหมายจับที่ 370/2557 ลงวันที่ 4 ส.ค.2557 และหมายจับที่ 473/2557 วันที่ 16 ก.ย.2557 ก่อนหนีไปซ่อนตัวอยู่ในชนกลุ่มน้อยฝั่งพม่าแนวชายแดนสังขละบุรี ล่าสุดพบนายอดิศักดิ์ ลักลอบข้ามชายแดนเข้ามาเพื่อเตรียมหนีไปกบดานนอกพื้นที่,หลังทราบเรื่อง พ.ต.อ.ขวัญชัย รายงานด่วนถึง พล.ต.ต.กมลสันติ กลั่นบุศย์ ผบก.ภ.จ.กาญจนบุรี เพื่อขอกำลังสนับสนุน ก่อนมอบหมายให้ พ.ต.อ.วีระ วิจิตรหงษ์ ผกก.สส.ภ.จ.กาญจนบุรี นำชุดสืบสวนลงพื้นที่ร่วมตำรวจท้องที่ สภ.สังขละบุรี นำโดย พ.ต.อ.ขวัญชัย พ.ต.ท.สิงหา วังวงศ์ทอง รอง ผกก.ป. และ พ.ต.ท.จุมพล เลขสุนทรากร รอง ผกก.สส. พ.ต.ท.สมชาย โตเฟื่อง สว.สส. พร้อมประสานทหารชุดเฉพาะกิจลาดหญ้า กองกำลังสุรสีห์ กองพลทหารราบที่ 9 จ.กาญจนบุรี นำกำลังไปดักซุ่มโป่งตามจุดต่างๆบนถนนสังขละบุรี-ด่านเจดีย์สามองค์ หลังสายข่าวรายงานว่า เบนซ์ ท่าทราย นั่งโดยสารรถตู้ประจำทาง สายด่านเจดีย์สามองค์-กาญจนบุรี รถหมายเลข 58 มุ่งหน้าเข้าตัวอำเภอสังขละบุรี,กระทั่งเวลา 08.20 น. เจ้าหน้าที่พบรถตู้โดยสารคันดังกล่าววิ่งผ่านจุดตรวจจุดสกัดบ้านพระเจดีย์สามองค์ปากทางแยกน้ำตกตะเคียนทอง หมู่ 9 ต.หนองลู อ.สังขละบุรี ห่างจากชายแดนประมาณ 4-5 กม. ส่งสัญญาณให้คนขับหยุดรถเพื่อขอตรวจค้น พบนายอดิศักดิ์ ผู้ต้องหาตามหมายจับนั่งอยู่ที่เบาะโดยสารหมายเลข 8 คุมตัวมาสอบสวนที่ สภ.สังขละบุรี พร้อมรายงานให้ พล.ต.ท.วีรพงษ์ ชื่นภักดี ผบช.ภ.7 พล.ต.ต.พูลทรัพย์ ประเสริฐศักดิ์ รอง ผบช.ภ.7 และ พล.ต.ต.กมลสันติ กลั่นบุศย์ ผบก.ภ.จ.กาญจนบุรี ทราบและสอบปากคำผู้ต้องหา จากนั้นเวลาตำรวจควบคุมตัว เบนซ์ ท่าทราย ขึ้นเฮลิคอปเตอร์ ของกองบินตำรวจจากสนามบินร้อย ตชด.ที่ 134 สังขละบุรี ไปยังสำนักงานตำรวจแห่งชาติเพื่อให้ พล.ต.อ.สมยศ พุ่มพันธุ์ม่วง ผบ.ตร. สอบปากคำและแถลงข่าวทันที,ต่อมาช่วงบ่าย พล.ต.อ.สมยศ พุ่มพันธุ์ม่วง ผบ.ตร. พล.ต.ท.วีระพงษ์ ชื่นภักดี ผบช.ภ.7 พล.ต.ต.กมลสันติ กลั่นบุศย์ ผบก.ภ.จ.กาญจนบุรี และ พ.ต.อ.ชัยรัตน์ ทิพยจันทร์ รรท.ผบก.ภ.จ.สุพรรณบุรี ได้ร่วมกันแถลงจับกุมนายอดิศักดิ์ ที่ห้องแถลงข่าวสำนักงานตำรวจแห่งชาติ โดย พล.ต.อ.สมยศ เปิดเผยว่า สืบเนื่องจากกลางเดือน พ.ย.2557 ปรากฏในสื่อออนไลน์อย่างแพร่หลายกรณีมีบุคคลใช้ชื่อว่า เบนซ์ ท่าทราย ลงภาพขณะถืออาวุธปืนสงคราม ประกาศขู่จะฆ่าตำรวจ สภ.ศรีประจันต์ จ.สุพรรณบุรี ลงข้อความลักษณะไม่พอใจตำรวจจับกุมพวกของตนจากความผิดยาเสพติด คดีนี้สำนักงานตำรวจแห่งชาติให้ความสำคัญเป็นอย่างยิ่ง เพราะเป็นการข่มขู่เจ้าหน้าที่ผู้ปฏิบัติงาน อีกทั้งผู้ต้องหาเกี่ยวข้องกับยาเสพติด เป็นนโยบายสำคัญของสำนักงานตำรวจแห่งชาติและรัฐบาล แต่กลับเหิมเกริมไม่เกรงกลัวต่อกฎหมายบ้านเมือง จึงสั่งให้ บช.ภ.7 ตรวจสอบติดตามจับกุมคนร้ายมาดำเนินคดีให้ได้,ผบ.ตร. กล่าวอีกว่า จากการตรวจสอบพบว่านายอดิศักดิ์เคยมีประวัติและการกระทำผิดเกี่ยวกับยาเสพติดตั้งแต่ พ.ย.54 และเมื่อวันที่ 10 ก.ค.57 ตำรวจจับกุมนายมงคล หรือจ๊อด บุญประเสริฐ อายุ 57 ปี พร้อมยาบ้า 20 เม็ด นายมงคลรับว่าซื้อยาบ้ามาจากนายอดิศักดิ์ หรือ เบนซ์ ท่าทราย จึงขยายผลขอหมายจับต่อศาลจังหวัดสุพรรณบุรีในความผิดมียาบ้าไว้ในความครอบครองเพื่อจำหน่ายและจำหน่าย ต่อมาวันที่ 5 ส.ค.57 ชุดสืบสวน สภ.ศรีประจันต์ รับแจ้งจากสายว่านายอดิศักดิ์หลบอยู่ที่บ้านไม่มีเลขที่ หมู่ 8 ต.ดอนปรู เข้าตรวจค้นแต่คนร้ายไหวตัววิ่งหนีไปได้ ทิ้งยาบ้า 35 เม็ด และปืนไว้ในที่เกิดเหตุ ก่อนจับกุม น.ส.กัลยรัตน์ หรือเมย์ วงศ์ประสิทธิ์สุข อายุ 25 ปี ที่อยู่ในที่เกิดเหตุ,พล.ต.อ.สมยศ กล่าวว่า ต่อมาตำรวจขออนุมัติศาลออกหมายจับนายอดิศักดิ์ฐานร่วมกันมียาบ้า และร่วมกันมีอาวุธปืนและเครื่องกระสุนในครอบครองโดยไม่ได้รับอนุญาต ทำให้นายอดิศักดิ์โกรธเคืองตำรวจ และโพสต์ข้อความลงในเฟซบุ๊กเป็นที่แพร่หลายในสื่อออนไลน์ ก่อนหลบหนีไปอยู่แนวชายแดนด่านเจดีย์สามองค์ อ.สังขละบุรี กระทั่งตำรวจภูธรภาค 7 สืบสวนติดตามตัวได้เมื่อช่วงเช้าที่ผ่านมาขณะนั่งรถตู้สายด่านเจดีย์สามองค์-กาญจนบุรี บริเวณจุดตรวจแยกน้ำตกตะเคียนทอง เส้นทางสังขละบุรี-กาญจนบุรี หมู่ 9 ต.หนองลู อ.สังขละบุรี ห่างจากด่านเจดีย์สามองค์ประมาณ 5 กม. โดย เบนซ์ ท่าทราย นั่งปะปนมากับผู้โดยสารคนอื่นๆ สอบสวนยอมรับว่าเป็นผู้ต้องหาตามหมายจับของศาลจังหวัดสุพรรณบุรีจริง,ประวัตินายอดิศักดิ์ หรือเบนซ์ ท่าทราย เข้าไปยุ่งเกี่ยวกับการค้ายาเสพติดตั้งแต่อายุ 19 ปี ทำให้มีโอกาสรู้จักเอเย่นต์ยาเสพติดตามแนวชายแดนไทย-พม่าหลายคน ในจำนวนนั้นมีนายสิทธิชัย เซี่ยงเหลียว หรือ เอ็ม ลาดหญ้า อายุ 23 ปี เอเย่นต์ยาเสพติดรายใหญ่ใน จ.กาญจนบุรี ต่อมานายสิทธิชัยถูกจับกุมเมื่อวันที่ 29 ต.ค.57 ขณะกบดานอยู่ที่ตะเข็บชายแดน หมู่ 8 ต.หนองลู อ.สังขละบุรี และก่อนหน้านั้นวันที่ 10 ก.ค.57 ตำรวจจับกุมเครือข่ายของนายสิทธิชัย เพื่อนร่วมก๊วนของ เบนซ์ ท่าทราย ขณะลักลอบขนยาบ้าผ่านหน้าโรงเรียนซองกาเรีย สาขาพระเจดีย์สามองค์ ต.หนองลู และ เบนซ์ ท่าทราย คือหนึ่งในเป้าหมายการไล่ล่าของตำรวจจนสร้างความไม่พอใจนำไปสู่การโพสต์ขู่ฆ่าตำรวจ สภ.ศรีประจันต์ ยกโรงพัก รวมถึงออกมาแฉพฤติการณ์นายตำรวจรายหนึ่งรับผลประโยชน์จากเครือข่ายค้ายาเสพติด,กรณี เบนซ์ ท่าทราย กล่าวหาว่าจ่ายเงินรายเดือนให้กับตำรวจนายหนึ่งนั้น เบื้องต้นได้สั่งให้ พล.ต.ท.วีระพงษ์ ชื่นภักดี ผบช.ภ.7 ดำเนินการสอบสวนหาข้อเท็จจริง หากพบว่ามีการกระความผิดก็ต้องว่ากันตามความผิดทั้งทางอาญาและวินัย อย่างไรก็ตามต้องให้เวลาตำรวจกู้ข้อมูลเพื่อหาหลักฐานมาดำเนินการดังกล่าว พล.ต.อ.สมยศ กล่าวพร้อมมอบเงินจำนวน 100,000 บาทให้กับหัวหน้าชุดจับกุมเพื่อเป็นขวัญและกำลังใจในการทำงานให้กับผู้ใต้บังคับบัญชา,ด้านนายอดิศักดิ์ หรือ เบนซ์ ท่าทราย กล่าวว่า หลังจากได้โพสต์ข้อความลงในเฟซบุ๊กจนแพร่หลายในสื่อออนไลน์ และหลบหนีไปอยู่กับเพื่อนที่ชนกลุ่มน้อยแนวชายแดนด่านเจดีย์สามองค์ ยอมรับว่าสาเหตุมาจากถูกกดดันจากตำรวจที่จับเพื่อนพร้อมลูกโดยบังคับให้รับสารภาพทั้งที่เขาไม่รู้เรื่องอะไร ทำให้ตนโมโหมาก ประกอบกับที่ตนเคยโพสต์เรื่องการจ่ายเงินรายเดือนให้นายตำรวจระดับรอง ผกก.นายหนึ่ง ต่อมาวันที่ 5 ส.ค.57 ถูกรอง ผกก.คนดังกล่าวตามล่า เลยต้องออกมา แฉ ส่วนรายละเอียดอยู่ในคลิปสนทนา ต้องให้เจ้าหน้าที่กู้ไฟล์ นำมาเป็นหลักฐานรับรองว่าที่ ตนพูดมาทั้งหมดเป็นเรื่องจริง สาเหตุที่ถูกจับได้เนื่องจากมีปัญหากับเพื่อนในชนกลุ่มน้อย และอยากกลับบ้านมาหาครอบครัว เลยตัดสินใจนั่งรถตู้เข้ามาและถูกจับกุม ตนไม่กลัวตำรวจจับ เพราะไม่ได้ทำอะไรผิด ระหว่างอยู่ที่นั่นไม่ได้ขายยาอะไรทั้งนั้น อยู่กับเพื่อนเฉยๆ ตอนหลังมีปัญหากันเลยกลับมาและถูกจับกุมดังกล่าว,หลังแถลงข่าวเสร็จ ตำรวจชุดคอมมานโดคุมตัวนายอดิศักดิ์ นั่งรถตู้ของสำนักงานตำรวจแห่งชาติไปที่คุมขังที่ สภ.เมืองสุพรรณบุรี โดยมี พ.ต.อ.สุทธิ พวงพิกุล และ พ.ต.อ.อนุสรณ์ วนาปกรณ์ รอง ผบก.ภ.จ.สุพรรณบุรี สั่งกำชับตำรวจวางกำลังคุ้มกันอย่างแน่นหนา ขณะเดียวกันมีญาติผู้ต้องหาทราบข่าวมาเฝ้ารอเยี่ยมถึงโรงพัก ด้าน พ.ต.อ.สุทธิ เปิดเผยว่าขณะนี้แจ้งข้อหาตามหมายจับเก่านายอดิศักดิ์ 2 คดี คือคดีแรกหมายจับศาลจังหวัดสุพรรณบุรี ที่ 370/2557 ข้อหาค้ายาเสพติด ยาบ้า 20 เม็ด และคดีที่ 473/2557 ในข้อหามียาบ้า 35 เม็ดและมีอาวุธปืนไว้ในครอบครองโดยไม่ได้รับอนุญาต ทั้ง 2 คดีเป็นหมายจับของ สภ.ศรีประจันต์ คดีหลังนายอดิศักดิ์ หลบหนีรอดหวุดหวิดที่บ้าน ต.ปลายนา อ.ศรีประจันต์ นายอดิศักดิ์ปฏิเสธทั้ง 2 คดี ส่วนที่ต้องนำตัว เบนซ์ ท่าทราย คุมตัวที่ สภ.เมืองสุพรรณบุรี เนื่องจากมีความปลอดภัยสูงกว่า สภ.ศรีประจันต์ และวันที่ 12 มี.ค.ก็จะนำตัวไปฝากขังศาลจังหวัดสุพรรณบุรีต่อไป
จนมุมแล้ว เบนซ์ ท่าทราย ผู้ต้องหาค้ายานรกเฟซบุ๊กขู่ฆ่าตำรวจยกโรงพักศรีประจันต์ จ.สุพรรณบุรี ขณะลักลอบนั่งโดยสารรถตู้จากชายแดนสังขละบุรี จ.กาญจนบุรี ถูกสกัดจับได้คาด่าน เผยชนวนเหตุถูกชุดสืบสวนรวบเครือข่าย ก่อนโดนหมายหัว
ข่าวหน้า1,เบนซ์ ท่าทราย,ผู้ต้องหาค้ายาบ้า,ขู่ฆ่าตำรวจ,โรงพักศรีประจันต์,สุพรรณบุรี,อดิศักดิ์ ศรีสะอาด,ชายแดนสังขละบุรี,กาญจนบุรี